Dv́ minne brichet dike ir recht ir guͤte
Dv́ minne brichet dike ir recht ir guͤte·
si lat ir rechten dienestman·
vnd bringet da bi mangem hochgemuͤte·
der ir doch nicht gedienen  kan·
dauon ist si so wunderlich·
si hilfet so gar vngelich·
sin růchet war si keret sich·

Si solte dem helfen der hoflich kan werben·
vnd frowen ist mit trúwen holt·
sin solte stoltzen man nicht lan verderben·
so teilte si hoflich ir solt·
nv hilfet si mangem der nit kan·
wan sin ein vngesalzen man·
des sint ir doch die besten gran·

Wan tůt si rechte dú verwâssen minne·
vnd tůt ir namen doch gelich·
ich wene si hab niender rechte sinne·
wan si so dike swechet sich·
wan si so mangen twinget dar
da man in tůt so froͤiden bar·
in wirt ir helfe ǒch nicht gewar·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse